

**Κως, 1 Απριλίου 2019**

**Προς:** Μέσα Μαζικής Ενημέρωσης

**ΔΕΛΤΙΟ ΤΥΠΟΥ**

ΘΕΜΑ : “Δήλωση Αντιδημάρχου Προγραμματισμού, Συντονισμού Δημοτικής Περιουσίας, Επιχειρηματικότητας, Ανάπτυξης και Πρωτογενούς Τομέα κ. Μιχάλη Χατζηκαλύμνιου”

Φέρελπις υποψήφιος δημοτικός σύμβουλος με την παράταξη ΟΡΑΜΑ Νο2 έκανε δήλωση στα Μέσα Μαζικής Ενημέρωσης στις 28 Μαρτίου 2019 για την πώληση συγκεκριμένου ακινήτου του Δήμου μας που αποφασίστηκε στην συνεδρίαση της 27 Μαρτίου, χρησιμοποιώντας εκφράσεις όπως, «ανήθικη απόφαση», «σκάνδαλο», «ντροπή για ότι ψηφίσατε», «όσοι ψηφίσατε θετικά είσθε λίγοι για την άσκηση δημόσιας εξουσίας» κλπ.

Αυτοαναγορευμένος σε κέρβερο της ηθικής κατά το «τάξης και ηθική» γνωστού τηλεοπτικού «αυτοδιοικητικού» μας «κατακεραυνώνει» με πολλά λόγια, θέλοντας προφανώς να δημιουργήσει εντυπώσεις.

Επιπρόσθετα είναι αξιοπερίεργο ότι ασχολείται μόνο με την απόφαση πώλησης ενός συγκεκριμένου ακινήτου, όταν στην ίδια συνεδρίαση και την ίδια ώρα αποφασίστηκε η πώληση και δύο άλλων τμημάτων ιδιοκτησίας του Δήμου.

Τα πράγματα είναι ακόμα πιο περίεργα για την σύναξη πικραμένων που αποτελούν την ομάδα του ΟΡΑΜΑΤΟΣ Νο2, καθώς από την συνεδρίαση απουσίαζαν οι 2 νυν ανεξάρτητοι δημοτικοί σύμβουλοι που είναι ξανά υποψήφιοι μαζί τους.

Γιατί δεν ήταν εκεί για να μας «κατακεραυνώσουν» και να καταψηφίσουν;

Είναι πιστεύω προφανές ότι το κίνητρο του δεν έχει καμιά σχέση με την ηθική αλλά με την μικροπολιτική εκμετάλλευση και το «χάιδεμα αυτιών» για την άγρα ψήφων αλλά και για να αποκρύψει -έστω και για λίγο- την παντελή έλλειψη θέσεων και προτάσεων για τον Δήμο μας και το νησί μας από το παλιό που θέλουν να μας το παρουσιάσουν ως νέο.

Μιλώντας με κείμενα από την ασφάλεια του γραφείου τους αφού αδυνατούν να σταθούν σε δημόσια αντιπαράθεση, πετούν λάσπη στον ανεμιστήρα ευελπιστώντας να ισχύσει το «πες, πες κάτι θα μείνει».

Ας δούμε όμως τι αφορούσαν οι αποφάσεις του Δημοτικού Συμβουλίου:

Η πρώτη που προκάλεσε και την μήνη του κέρβερου της ηθικής, αφορούσε την πώληση τμήματος της ΚΜ 2008 Γαιών Κεφάλου, επιφάνειας 650,00 τ.μ. αποκλειστικά για την εξυπηρέτηση των αναγκών στάθμευσης της επιχείρησης του αιτούντα συμπατριώτη μας από την Κέφαλο.

Η δεύτερη αφορούσε την πώληση τμήματος ακινήτου με ΚΜ 725Β Γαιών Καρδάμαινας με επιφάνεια755,00 τ.μ., μετά από αίτηση συνδημότισσάς μας, προκειμένου η δική της όμορη ιδιοκτησία να καταστεί άρτια και οικοδομήσιμη.

Η τρίτη αφορούσε την πώληση τμήματος της ΚΜ 2008 Γαιών Κεφάλου, με επιφάνεια 1.032,90 τ.μ., μετά από αίτημα συμπατριωτών μας από την Κέφαλο, για την επέκταση των εγκαταστάσεων της ξενοδοχειακής τους μονάδας και για την αναβάθμισή της σε κατηγορία τουλάχιστον 4 αστέρων.

Και στα τρία θέματα ψήφισαν θετικά οι 25 από τους 26 παριστάμενους δημοτικούς συμβούλους.

Οι πωλήσεις θα γίνουν με δημοπρασία όπως προβλέπει ο Κώδικας Δήμων και Κοινοτήτων. Ξεκαθαρίζουμε για άλλη μία φορά ότι όλες οι διαδικασίες που ακολουθεί ο Δήμος Κω είναι νόμιμες και όχι νομιμοφανείς, όπως ισχυρίζεται ο φέρελπις υποψήφιος και αυτοανακηρυχθείς φύλακας της ηθικής.

**Γραφείο Τύπου Δήμου Κω**